च्याम्पियन्स लिग फाइनल : इंग्लिस भिडन्तभन्दा बढी
यो सिजन पारम्परिक युरोपेली महाशक्ति क्लबहरूले धेरै राम्रो गर्न सकेनन् । त्यसैले त शनिबार हुने युरोपेली च्याम्पियन्स लिग फुटबलको फाइनल दुई इंग्लिस प्रिमियर लिग क्लबबीचको भिडन्त हुनेछ । 
लन्डन — यो सिजन पारम्परिक युरोपेली महाशक्ति क्लबहरूले धेरै राम्रो गर्न सकेनन् । त्यसैले त शनिबार हुने युरोपेली च्याम्पियन्स लिग फुटबलको फाइनल दुई इंग्लिस प्रिमियर लिग क्लबबीचको भिडन्त हुनेछ । यसलाई च्याम्पियन्स लिगमा प्रिमियर लिगको वर्चस्वको रूपमा लिन सकिन्छ । तर यो यिनै दुई इंग्लिस क्लबको भिडन्तमात्र रहेको छैन, यी क्लबसँग आबद्ध विश्वका चारै कुनाका खेलाडीबीचको प्रतिस्पर्धा हुनेछ । भलै यी दुवै क्लबको च्याम्पियन्स लिगमा बलियो इतिहास छैन । जस्तो सिटीले पहिलोपल्ट फाइनल खेल्दै छ । टोलीका लागि फाइनल डेब्यू अवसर हो । चेल्सीले भने तेस्रोपल्ट फाइनल खेल्दै छ । यसमा सन् २०१२ मा टिम च्याम्पियन रहेको थियो । यी दुई इंग्लिस क्लबले बोकेका समान विषेशता हो, दुवै धनी क्लब भएको हैसियतले विश्व फुटबलकै सबैभन्दा राम्रा राम्रा प्रशिक्षक नियुक्त गर्न सक्छ । सबै महादेशबाट सबैभन्दा राम्रा राम्रा प्रतिभाशाली खेलाडी छानी छानी अनुबन्ध गर्न सक्छ ।सिटीका प्रशिक्षक हुन् स्पेनी पेप ग्वार्डिओला । उनले बार्सिलोनाका लागि दुई अवसरमा च्याम्पियन्स लिग जितिसकेका छन् । चेल्सीका जर्मन प्रशिक्षक थोमस टचेल पोहोर पेरिस सेन्ट जर्मेन (पीएसजी) मा थिए । उनको त्यो टिमले च्याम्पियन्स लिग फाइनल खेलेको थियो । त्यसमा पीएसजी बायर्न म्युनिकसँग पराजित रह्यो । दुवै टिमका मालिक विदेशी हुन् । यी मालिक मन खुलेर खर्च गर्न सक्षम छन्, तयार छन् अनि यस्तै काम गरिरहेका छन् । शेख मन्सुर बिन जायेद उल नहायान हुन् सिटीमा मालिक । उनी अबुधाबीका हुन् । चेल्सीका मालिक भने रुसी हुन्, धनाढ्य रोमन एब्राहिमोभिच । यी एब्राहिमोभिच क्लबलाई जति चाहियो, त्यति धन खन्याउन लोभ गर्दैनन् । खासमा पछिल्ला तीन वर्षमा फाइनल दुई इंग्लिस क्लबबीच हुन लागेको यो दोस्रोपल्ट हो । दुई वर्षअगाडि लिभरपुल र टोटेनहमले फाइनल खेलेका थिए । यो प्रवृत्तिले ऋणमा डुबेका दुई स्पेनी महारथी रियल म्याड्रिड र बार्सिलोना पनि पछाडि परेको भान पर्न थालेको छ । यो इंग्लिस प्रिमियर लिगको सफलता पनि हो । यसका लागि केही तथ्यांक नै पर्याप्त छ । जस्तो, यूईएफएले केही समयअगाडि जारी गरेको प्रतिवदेनमा विश्व फुटबल बजारमा भएका ४३ प्रतिशत सरुवाको व्यापार इंग्लिस क्लबले नै धानेका थिए । यहाँनिर म्यानचेस्टर युनाइटेड अपवाद नरहेको होइन । सिटीले पछिल्ला चार सिजनमध्ये तीनमा इंग्लिस प्रिमियर लिग जितेको छ । यसको सबैभन्दा ठूलो श्रेय त तिनै प्रशिक्षक ग्वार्डिओलाको श्रेष्ठता र अचुक रणनीतिलाई जान्छ । उनको नेतृत्वमा क्लबले नयाँ खेलाडीमा सटिक लगानी गरेको छ । ग्वार्डिओला आएयता सिटीले उत्कृष्ट पास शृंखलाको फुटबल खेलेको छ ।त्यसमाथि सिटीले आफ्नो रक्षापंक्तिमा उत्कृष्ट पोर्चुगाली खेलाडी रुबेन डायसलाई अनुबन्ध गरेको छ । त्यसैले उनी आएपछि सिटीको डिफेन्स ठोस र बलियो देखिएको छ । यसअघिका च्याम्पियन्स लिगमा सिटीले धोका खाएको भनेकै डिफेन्समा हो, जहाँ निर्णायक मोडमा उसको रक्षापंक्तिले काम गर्न सकेको थिएन । तर यस सिजनको कथा बेग्लै छ । चेल्सीको रक्षापंक्ति भने ब्राजिली भेट्रान थिएगो सिल्भामा टिकेको छ । सिल्भा आएपछि चेल्सीको डिफेन्स वास्तवमै बलियो भएको छ । खासमा यी दुवै टिम गोल गर्न र अवसर सिर्जना गर्नमा माहिर छन् । अझ ग्वार्डिओलासँग त यति धेरै अवसर र उपाय छ कि उनले आफ्ना दुई प्रमुख खेलाडी अर्जेन्टिनी सर्जियो अगुइरो र ब्राजिली ग्याब्रियल जेससलाई समेत नियमित खेलाउन आवश्यक परेको छैन । दायाँतर्फ विंगर भएर खेल्ने अल्जेरियाली रियाद महारेजले १४ गोल गरेका छन् । उनको नाममा सबैखाले प्रतियोगितामा नौपल्ट गोलमा सहयोगी भूमिका खेलेको तथ्यांक पनि छ । यस्तै उनकै बायाँतर्फ खेल्दै फिल फोडेनले १६ गोल गरेका छन् अनि १० गोलमा अवसर सिर्जना । मध्यपंक्तिमा जर्मन खेलाडी इल्काये गुन्डोगनको प्रभाव पनि कम्ती छैन, उनले १७ गोल गरेका छन् । यस्तै मिडफिल्डमै बेल्जियमका केभिन डी ब्रुयनले १८ गोलमा सहयोगी भूमिका खेलेका छन् । सिटीका यी सबै तथ्यांकबीच चेल्सी पनि कम्तीको छैन । त्यसैले टोलीले पछिल्ला दुई खेलमा सिटीलाई हराएको छ । एफए कप सेमिफाइनल र इतिहादमा भएको एक महिनाअघिको लिग खेल । चेल्सीका इंग्लिस खेलाडी मेसन माउन्ट र उनका अमेरिकी साथी क्रिस्टियन पुलिसिच तीव्र गतिमा खेल्न माहिर छन् । जर्मन टिमो वार्नर, केइ हाभर्टेज पनि चुनौती हुन सक्छन् ।